## El Palau de les Arts Reina Sofia rep la jove ‘cantaora’ Ángeles Toledano en el marc del cicle ‘Les Arts és Flamenco’

*** L’artista de Jaén presenta el seu àlbum *Sangre sucia*, que reinventa la tradició per a connectar-la amb les noves generacions
* Ángeles Toledano actuarà juntament amb Benito Bernal a la guitarra, Manu Maseado en la percussió i Belén Vega i Sara Corea en els cors i les palmes**

El Palau de les Arts Reina Sofia rep este dijous, 4 de desembre, en el marc del cicle ‘Les Arts és Flamenco’, Ángeles Toledano, la jove *cantaora* que ha revolucionat el cant flamenc, amb un recital en el Teatre Martín i Soler (19:30 hores) en el qual presenta la seua òpera prima *Sangre sucia*.

Present, passat i futur convergixen en l’univers creatiu de l’artista de Jaén amb una proposta que conjumina tradició i avantguarda per a situar-se com una de les artistes més prometedores i fascinants que ha il·luminat el flamenc en els últims anys.

En *Sangre sucia*, Ángeles Toledano reinventa la tradició per a connectar, des del respecte absolut, *tonás*, *soleás*, alegries, buleries, tarantas i seguidilles amb les noves generacions. A través d’un llenguatge actual, que reivindica la veu femenina i la sororitat, i d’una producció moderna, que hibrida el flamenc més pur amb els sons i les textures contemporànies, l’àlbum s’ha convertit en una les revelacions de 2024, a més de ser nominat als Grammy Llatins.

La jove *cantaora* actuarà este dijous en Les Arts, juntament amb Benito Bernal a la guitarra, Manu Maseado en la percussió i amb l’acompanyament de cor i palmes de Belén Vega i Sara Corea.

El concert d’Ángeles Toledano obri la programació dedicada al cant flamenc en el Teatre Martín i Soler, que albergarà les pròximes actuacions d’Argentina (27 de març de 2026), Juana la del Pipa (24 d’abril de 2026) i Ismael de la Rosa, *El Bola* (29 de maig de 2026).

Les Arts recorda que les entrades per a qualsevol dels concerts del cicle ‘Les Arts és Flamenco’ estan disponibles a través dels diferents canals de venda del teatre: taquilles, línia de venda telefònica 96 197 59 00 i la web oficial de [Les Arts](https://www.lesarts.com/va/programacio.html).

Fecha: 01/12/2025